runetrust/blame-folketinget-dk huggingface dataset:
Ole Sohn (SF), 2001-03-13:
Det er ét sted, hvor vi måske ikke altid er helt enige med erhvervsorganisationerne eller for den sags skyld med andre organisationer, som gerne vil påvirke lovgivningsarbejdet, nemlig der, hvor man tror, man kan skabe et godt og velfunderet velfærdssamfund ved blot at betale mindre og mindre og mindre i skat.
Bjarne Laustsen (S), 2003-10-31:
Det er et ret afgørende spørgsmål, hvis vi skal lokke flere ind i ordningen, og jeg tror faktisk, at regeringen er enig i, at dér, hvor vi har flaskehalse eller kan forudse, at vi kommer til at mangle arbejdskraft, skal vi anspore de ledige til at gå i gang med en uddannelse med henblik på at komme i ordinær beskæftigelse og være selvhjulpne osv. og samtidig løse en samfundsopgave.
Line Barfod (EL), 2010-11-16:
Nu snakker jeg om dem, der er syge, dem, der ikke er i stand til at arbejde, f.eks. den enlige mor, der er enlig, fordi hun er flygtet fra et voldeligt ægteskab, og som er kommet tilbage til Danmark og er syg, og de mange andre, der er for syge til at tage et arbejde.
Pernille Blach Hansen (S), 2001-05-15:
Og det ser ud til, at man meget nemt kan komme i den situation, at frem for at Det Konservative Folkeparti i dag størrelsesmæssigt er mellemste bror, så bliver man fremover lillebror; ikke nok med, at Venstre er større, men man risikerer også, at Dansk Folkeparti er større, og det er jo ikke rart, det er vanskeligt.
Pia Adelsteen (DF), 2010-11-18:
Mener ordføreren, at der er en principiel forskel på de nye sanktionsmuligheder, der trods alt indføres – der er nogle, der kalder dem dramatiske og andre kalder dem mindre dramatiske – for ikkeeurolande, og på indførelsen af, at man kan pålægge eurolande bøder?
Jakob Ellemann-Jensen (V), 2019-03-28:
Jeg står her med formålsparagraffen foran mig og det med, at loven har til formål at varetage dyrevelfærdsmæssige og dyreetiske hensyn: Dyr er levende væsener og skal behandles forsvarligt og beskyttes bedst muligt mod smerte, lidelse og angst, varigt men og væsentlig ulempe, og så fortsætter den dernedad.
Johs. Poulsen (RV), 2005-12-08:
Hvis der ikke er tale om, at man her bemyndiger til noget, som Folketinget så ikke længere har indflydelse på, vil jeg godt bede den konservative ordfører svare på, hvad det betyder, når der i stk. 4 i tekstanmærkningen står: »Indenrigs- og sundhedsministeren vil inden for et puljebeløb kunne meddele en amtskommune hel eller delvis fritagelse for nedsættelsen af statstilskuddet efter stk. 2.«
Alex Vanopslagh (LA), 2020-04-30:
Jeg kan jo forstå, at ministeren gerne vil styrke forbrugerbeskyttelsen med det her lovforslag, og som vi var inde på tidligere, var det også noget, den tidligere regering ønskede, og derfor blev der i juli sidste år lavet en ganske fin aftale om, at forbrugslånsvirksomheder skal have tilladelse hos Finanstilsynet til at udøve deres virksomhed, og Finanstilsynet skal godkende virksomhedernes kreditværdighedsvurderingsprocesser.
Margrethe Vestager (RV), 2004-05-28:
For der er ingen tvivl om, at de ting, som vi indfører i øjeblikket, må balanceres i forhold til det, som er en absolut nødvendighed, nemlig at sørge for, at arbejdsudbuddet og beskæftigelsen i Danmark stiger hen over de næste 10-15 år.
Leif Lahn Jensen (S), 2019-12-05:
Det er også sådan, at for rigtig mange af pensionisterne, som også ministeren nævnte, er ATP det eneste forsørgelsesgrundlag ud over folkepensionen, og netop derfor er det ekstra vigtigt for de her mennesker, at der bliver investeret rigtigt, og at der er penge, når de skal på pension.
Villy Søvndal (SF), 2004-05-12:
Det er altså nogle tusinde mennesker, der bliver ramt af det her hvert år, og jeg forstår ikke, at De Radikale med det sædvanligvis humanistiske udgangspunkt, Det Radikale Venstre har, synes, at det er rimeligt, at nogle meget syge mennesker betaler prisen i form af at miste deres indkomst på grund af nogle principielle politiske overvejelser.
Frank Jensen (S), 2001-02-06:
Hr. Albrechtsen har sammen med SF's ordfører fremtrukket, at med hensyn til samarbejdet i Schengen har vi ikke noget ordentligt tilsyn, og der er stor retsusikkerhed, når det drejer sig om Schengen Information System. Det er jo påstande, man hver eneste gang fremfører her under debatterne i Folketinget.
Jacob Mark (SF), 2020-05-20:
Jeg synes, at man skal tro, lige hvad man vil, og jeg mener, at de her skoler langt hen ad vejen gør et godt stykke fagligt arbejde, men det er skidt, at børn ikke mødes på tværs af samfundslag, og det her loft gælder, så vidt jeg ved, faktisk også for private daginstitutioner.
Jonas Dahl (SF), 2013-12-10:
Med de begrundelser vil jeg egentlig sige, at vi bliver nødt til at sige pænt nej tak til forslaget, selv om jeg faktisk synes, det er helt centralt og vigtigt, at vi selvfølgelig sikrer, at borgerne har retten til deres egen ejendom, og at vi selvfølgelig sikrer, at hvis der er udsigt til en overtagelse fra statslig side, skal det afklares hurtigst muligt.
Mette Bock (LA), 2017-03-23:
Til allersidst vil jeg sige, at hele pointen med det her jo netop er, at man gennemfører forsøg, men at man også får samlet op på erfaringerne, så vi kan se, om der er brug for at lave en lovgivning, som giver friere mulighed for, at man helt lokalt derude i menighedsrådene og sognene kan gøre tingene på en lettere og mindre bureaukratisk måde, end man gør i dag, så vi fremmer formålet med det hele, nemlig liv og vækst i den folkekirke, som medlemmerne har meldt sig ind i.
Høgni Hoydal (T), 2005-05-18:
Vil det sige, at det her er det, som man mener kan blive modellen i mange år fremover, og at hvis man skal videre end det her, hvis Færøerne virkelig skal kunne varetage sine egne interesser i verden, så skal man altså det, som ordføreren kalder løsrive sig, opnå fuld selvstændighed?
Knud Erik Kirkegaard (KF), 2001-01-10:
Ingen af dem er vel revolutionære, men så vidt vi umiddelbart kan vurdere i Det Konservative Folkeparti, er det fornuftige ændringer af tingenes tilstand, som vi kan tilslutte os. Selvfølgelig vil der under udvalgsbehandlingen være mulighed for at dykke længere ned i teknikken i det, og der kan da selvfølgelig også dukke nye spørgsmål op undervejs.
Aage Frandsen (SF), 1997-12-12:
Hr. Bendt Bendtsen sagde - citeret efter hukommelsen - at arbejdsministeren har givet en indrømmelse til SF, og at SF har fået 50 mio. kr. foræret, men det er jo ikke sådan, at vi føler, at det er os, der har fået de her ting foræret; vi synes sådan set, at snarere end at sige, at det er en indrømmelse til os, er det nærmere det, at arbejdsministeren er kommet til en erkendelse af, at de argumenter, som lå til grund for det med dimittenderne og de andre dele, ikke holder længere.
Bente Dahl (RV), 2011-04-07:
Et af de meget vigtige elementer i forslaget, som Radikale Venstre ser det, er, at fødevareministeren kan meddele påbud om reduktion af den maksimale belægningsgrad i svinebesætninger, hvis den ansvarlige for en besætning ikke inden for en nærmere angiven tidsfrist har formået at nedbringe antibiotikaforbruget under fastsatte grænseværdier, samt hjemmel til, at ministeren kan fastsætte nærmere regler om reduktion af den maksimale belægningsgrad i svinebesætninger.
Bjørn Brandenborg (S), 2024-03-19:
Derfor er nogle af de initiativer, som vi kigger på her, jo både at sætte ind over for dem, der har begået kriminalitet, men det er også at give f.eks. omsorgspersoner, som arbejder i hjemmeplejen eller arbejder tæt på folk, der er psykisk sårbare, mulighed for at kunne indgive bekymringshenvendelser, hvis de oplever noget, hvor de tænker, at der måske er brug for, at vores myndigheder skal være lidt opmærksomme.
Lisbeth Bech Poulsen (SF), 2015-11-04:
Kan ministeren uddybe, hvorfor han har valgt at takke nej til invitationen fra Europa-Parlamentets Taxe-udvalg for at høre nærmere om deres arbejde, jf. henvendelsen fra Taxe-udvalget dateret den 23. april 2015, »Information on the activities of the TAXE special committee«?
Søren Krarup (DF), 2008-11-21:
Jeg skal ikke fordybe mig i gætterier om årsagen hertil, men det korte af det lange var, at den eksisterende indfødsretsprøve var helt uantagelig, bestående i, som integrationsministeren rammende sagde, at man fik udleveret facitliste, før man gik til eksamen.
Rasmus Nordqvist (ALT), 2016-10-06:
Men den eksisterer jo alligevel i forhold til en meridianindkomst osv. osv. Så jeg synes, vi bliver nødt til at forholde os til, at vi altså er i gang med at skabe fattigdom her, når vi laver de her former for lovgivning som eksempelvis kontanthjælpsloftet.
Pernille Skipper (EL), 2017-01-17:
Men ordføreren for Dansk Folkeparti må indse, og det godt kan være, det gør ondt – for Dansk Folkeparti var med til at vedtage det der kontanthjælpsloft – når man hører om konsekvenserne, at det er et fuldstændig ufravigeligt faktum, er, at økonomisk fattigdom altså er med til at skabe nogle sociale problemer og forværre en situation for rigtig mange udsatte familier.
Line Barfod (EL), 2009-11-12:
Den anden kommentar er, at hvis ministeren virkelig mener, at hun går ind for frit valg, burde hun vel også mene, at ægteskabet burde være et frit valg, ikke kun et frit valg for højtlønnede i arbejde, men et frit valg for alle, også dem, der ikke har mange penge.
Gitte Lillelund Bech (V), 2011-03-30:
Nu har jeg brugt en del tid på at tale med psykisk sårede veteraner, og noget af det, de siger – specielt de PTSD-ramte – er, at de aldrig nogen sinde igen går igennem en port, der hører til forsvaret, altså hvor der står »forsvaret« ovenover.
Karsten Lauritzen (V), 2012-05-03:
Vi havde da i vores stille sind håbet på, at justitsministeren ikke blot ville forhandle det her i en lukket kreds, men indkalde til brede forhandlinger, som man tidligere har givet løfte om, bl.a. i regeringsgrundlaget, hvor der tales om det brede parlamentariske samarbejdende folkestyre.
Line Barfod (EL), 2009-02-05:
Det her med diæterne, som andre har været inde på, nemlig at folk skulle miste penge på at lave et stykke arbejde og indgå i demokratiet, har jo virket fuldstændig barokt, så selvfølgelig støtter vi også det, og så kan man jo undre sig lidt over, at tingene efterhånden er så rigide.
Daniel Rugholm (KF), 2014-11-20:
Vi er både til, at man nyder og passer på naturen, for dansk natur er noget særligt, og den skal behandles med fornøden respekt, men det er også vigtigt, at der opstår flere muligheder for at nyde vores land, så flere kan høre, at Vesterhavet og Kattegat synger, imens det dugger, sagte som sang ved vugger, som Thøger Larsen får os til at synge.
Helena Artmann Andresen (LA), 2023-05-10:
Vi ønsker at videreføre de nuværende kriterier for tilskud til hjemmepasning, som er, at man har tilstrækkelige danskkundskaber til at kunne udvikle barnets dansksproglige kompetencer, og man skal have haft et arbejde og have opholdt sig i riget i 7 ud af de seneste 8 år.
Morten Bødskov (S), 2002-03-18:
Et fald i arbejdsløsheden på mere end 220.000 personer fra 1993 til 2001 kan vel næppe udlægges som andet end succes og tyder vel også på, at det i disse tider noget devaluerede udtryk »administrative byrder« slet ikke står mål med det niveau, som den nuværende regering forsøger at puste det op til.
Eyvind Vesselbo (V), 2009-01-22:
Med hensyn til udarbejdelse af en national drikkevandsstatistik må jeg sige, at jeg er meget enig med hr. Torben Hansen og Socialdemokraterne i, at der er brug for en drikkevandsstatistik, som belyser ikke bare forbruget af drikkevand - det har vi i dag - men også forureningen af drikkevandsboringer rundtom i landet.
Susanne Clemensen (CD), 2000-03-03:
Det vil være en kolossal fordel for Danmark, om vi kunne mønstre en generation med unge, der ud over at kunne tale og skrive dansk også behersker kinesisk, arabisk, tyrkisk, russisk, hindi for nu at nævne nogle af verdens allerstørste sprog, som er repræsenteret blandt vore indvandrere og flygtninge, men også punjabi, filippinsk og swahili.
Bertel Haarder (V), 2008-02-26:
Et sådant værdiregelsæt skal naturligvis fastsættes i et samarbejde mellem lederen og skolebestyrelsen, og det vil være helt naturligt at få input fra den samlede forældrekreds, fra elevrådet, fra lærerne og andre ansatte, f.eks. i form af debatmøder eller andet.
Brian Mikkelsen (KF), 2011-11-24:
De reaktioner, der er kommet på forslaget om udenlandske magasiner, og jeg har prøvet at sætte mig ind i det og også læst de notater, der er kommet bl.a. fra Revisionsselskabet PwC, gør, at jeg synes, at man kraftigt skal overveje både at se på implementeringsfasen af selve forslaget og også på materien i indholdet.
Maja Panduro (S), 2011-05-05:
Som den forrige ordfører har forklaret, går det her lovforslag ud på at forhøje beløbsgrænsen for sager, som kan behandles efter den forenklede inkassoproces, fra 50.000 kr. til 100.000 kr., sådan at f.eks. inkassobureauer fremover vil kunne deltage i et større antal sager.
Lars Løkke Rasmussen (V), 2004-02-03:
Der er en ganske glimrende sammenhæng i det, jeg siger, også i denne sag, nemlig at vi i forbindelse med en stillingtagen til, hvad det er for en fremtidig opgaveplacering, vi skal have mellem det statslige niveau, det eller de regionale niveauer og det lokale niveau, naturligvis må sikre os, at vi har et udlignings- og finansieringssystem, som understøtter den opgaveløsning.
Peter Duetoft (CD), 2001-09-06:
Vi har også talt meget for, at man skal gøre noget ved kantiner og bespisningen, men i virkeligheden er det vigtigste måske, at man får sat minimumstimetallet op i skolen, sådan at der igen bliver tid til at lære noget, og det er noget, vi gerne vil tage op i forhandlingerne her.
Ebbe Kalnæs (CD), 2000-01-13:
Kan hr. Peter Skaarup dog ikke - når nu man er meget optaget af det her som en stor fare - prøve at give et billede af, hvor mange af de 113.000 eller måske snarere 119.000 der rent faktisk praktiserer deres religion på en mere aggressiv facon i det daglige, end den danske befolkning gør?
Jens Peter Vernersen (S), 2006-10-11:
Det er altså ret enkelt at forstå, ikke kun når man kigger på lovforslag nr. L 194, men også når man kigger på det svar, som er tilgået Finansudvalget, hvor der helt præcist står, at kommunal- og udligningsreformen giver en beregnet samlet gevinst til Holstebro Kommune på 41,9 mio. kr. Punktum.
Flemming Møller Mortensen (S), 2009-01-30:
Det har visse kommuner desværre endnu ikke fået fuldstændig indsigt i, måske forståeligt jævnfør deres økonomi, men meget beklageligt set i forhold til den enkelte borgers fremtidige udsigt til ikke at opnå en bedre sundhedstilstand og dermed et både rigere, sundere og længere liv.
Pernille Rosenkrantz-Theil (EL), 2003-01-15:
Der er jo en grund til, at det ikke er blevet foreslået lagt ud i fri konkurrence, ud over selvfølgelig at det står i grundloven, så det ville være en større ting at skulle ind at ændre på. Det samme burde vel gøre sig gældende netop for betalingskortene.
Martin Lidegaard (RV), 2003-02-04:
Det er jo rigtigt, at det samlet set kun er 1,7 pct. - jeg troede faktisk, det var 2,7 pct. - af de samlede afgange, der er aflyst, men på udvalgte strækninger, Thy-banen f.eks., er det jo op til 50 pct. Det er altså meget, og det er voldsomt for de folk, der bliver berørt af det. Derfor vi jeg gerne spørge fru Gitte Lillelund Bech om to ting.
Keld Albrechtsen (EL), 1997-12-04:
Der er dog ét punkt, hvor dommerne er uenige - men det er også det eneste, som ministeren i givet fald kunne hænge sin juridiske usikkerhed op på - og det er, at dommerne ikke kunne blive enige om, hvorvidt det ville være lovligt eller ulovligt i en ekstrem situation af selvforsvar at anvende atomvåben; her var syv dommere for og syv dommere imod.
Jens Rohde (V), 2000-11-15:
Ministerens egne ord til Danmarks Radio i Radioavisen kl. 19.00 samme dag, den 29. marts 2000: »Pengene er afsat til at sikre, at TV 2 fortsat kan producere børne-tv på det nuværende niveau, selv om der kommer forbud mod børnereklamer omkring børneudsendelser.«
Christian Langballe (DF), 2015-11-05:
Den første indfødsretslov, som blev vedtaget her i Folketinget, var i marts 1850, og der stod Grundtvig, som havde været med til at lave retningslinjer for indfødsret, og belærte Folketinget om, at indfødsret eller statsborgerskab udtrykker det danske folks arveret og ejendomsret til deres fædreland, og at man ikke af misforstået næstekærlighed eller verdensborgerlighed skulle give statsborgerskab til folk, der ikke virkelig var danske af hjertet.
Anders Fogh Rasmussen (V), 2001-10-04:
Så skal jeg kun sige til fru Elisabeth Arnold, at jeg meget enig i, at der også er udlændinge, der kan berige det danske samfund, som f.eks. fru Arnolds partifælle, hr. Naser Khader, som har sagt mange fornuftige ting også til sit eget parti, men forudsætningen for berigelsen er, at man også lytter til, hvad de siger, og det synes jeg, fru Arnold skulle gøre, for hr. Naser Khader siger mange fornuftige ting.
Trine Bramsen (S), 2014-12-18:
Jeg må jo dog kvittere for, at de borgerlige partier for første gang i mands minde er blevet enige på tværs af politiske partier om bare ét område, men ideologisk er vi Socialdemokrater et helt andet sted, og vi køber ganske enkelt ikke det her stykke symbolpolitik, der alene har det formål at få den borgerlige blok til at ligne nogle, der er fælles om at være tough on crime.
Kristian Thulesen Dahl (DF), 2003-01-14:
Det er jo ganske rigtigt, at det, der foregår, er en diskussion om skat, hvor man forsøger at give indtryk af, at nu vil man en hel masse fra forespørgernes side, men det dækker jo over, at det, man i virkeligheden gør, hvis man har magt, som man har agt, er at foretage nogle omlægninger.
Charlotte Dyremose (KF), 2015-03-19:
Ud over at vi gerne vil lytte til det, som kommunerne så selv kommer med af forslag – og det er det her jo så et udtryk for – mener vi sådan set også indholdsmæssigt, at det her er en ganske fornuftig, pragmatisk måde at løse i hvert fald et lille hjørne af det problem, som kommunerne står med, nemlig en mulighed for at kunne anvise nogle boliger som enkeltværelser i nogle noget mindre kollektiver end dem, man har mulighed for med den nuværende lovgivning. Så med baggrund i den situation, som vi står i, og som er kommunernes virkelighed, som er de her menneskers virkelighed, mener vi, at det her lovforslag er et udmærket og helt fornuftigt og ligetil lovforslag, som vi derfor kan støtte.
Poul Henrik Hedeboe (SF), 2003-01-29:
SF er helt enig i, at faglærte også skal kunne få SVU til ordblindeundervisning og til forberedende voksenundervisning, FVU, på lige fod med ufaglærte. SF er også helt enig i, at der skal kunne gives SVU til ordblindeundervisning fra det fyldte 20. år ligesom til FVU. Når behovet viser sig, skal der være mulighed for økonomisk støtte. Det vil også være fornuftigt, at den ugentlige nedsættelse af arbejdstiden mindst skal være på 3 timer og ikke 6 timer.
Lisbeth Bech-Nielsen (SF), 2021-09-09:
Jeg ved ikke, hvordan den radikale ordfører har det, men jeg har det sådan, at selvfølgelig har domstolene altid ret, men det gav da anledning til eftertanke, med hensyn til om vores lovgivning er godt nok skruet sammen, for det endte jo med, at det stort set ikke havde nogen konsekvens at lade fattige mennesker bo meget, meget uværdigt og tilsyneladende arbejde til en meget lav løn.
Peter Skaarup (DF), 2014-02-05:
Og spørgsmålet lyder sådan her: Hvad er ministerens holdning til i forbindelse med arbejdet med kriminalitetstruede og kriminelle børn og unge at ansætte opsøgende medarbejdere, der er tidligere kriminelle, og mener ministeren, det er bedre at ansætte personer med relevant uddannelse og stærke kompetencer?
Frank Aaen (EL), 2006-04-27:
Ellers vil jeg bare sige, at et lovforslag, som åbenbart med støtte fra Venstre og Konservative, Det Radikale Venstre og Dansk Folkeparti betyder 40 mio. kr., der kunne have været brugt til hjemmehjælp – jeg bør også nævne Socialdemokratiet, kommer jeg lige i tanke om, for de sagde jo sådan set også ja til det, men det kan jo være, de ændrer mening – altså bliver brugt til erhvervsstøtte, og det ser vi altså ikke nogen som helst grund til.
Hans Christian Schmidt (V), 2006-10-04:
Samtidig forholder det sig således, at kontrolfartøjet »Viben« er det mest omkostningseffektive kontrolskib i Fiskeridirektoratets flåde, og derfor overvejer fiskeridirektoratet at udfase »Havørnen« til fordel for et fartøj mere af »Viben«-klassen.
Frank Dahlgaard (KF), 1999-02-03:
I udkastet til justeret bekendtgørelse for gymnasiet er der intet krav om, at der skal være tekster på svensk og norsk blandt ekstemporalteksterne, og har eleverne kun læst 20 sider på f.eks. svensk, så vil de gøre alt for at få læreren til at undlade at medtage svenske tekster til mundtlig eksamen, fordi de med en vis ret synes, at svensk vil være for svært for dem.
Villy Søvndal (SF), 2002-04-17:
De har været rundt at snakke med ofre, og de beretter - og de har vel ingen grund til at tegne et billede, der ikke er et reelt billede - om tortur, de beretter om, hvordan børn er blevet anvendt som bombeskjolde; når man skulle ind i et hus, gik barnet foran ind i huset.
Martin Lidegaard (RV), 2005-03-17:
Og da vi så oven i købet selv herinde i Folketinget – det har Dansk Folkeparti desværre sammen med regeringen valgt at gøre – lægger en lavere standard end den, der er gældende ude i landet, må det være fristende, synes jeg, for de kommuner, der ligger over den standard, at sætte sparekniven ind dér.
Tom Behnke (KF), 2008-02-28:
For hvis vi kan pålægge, at der i den her branche skal være videoovervågning af hensyn til medarbejdernes sikkerhed, er der så overhovedet nogen grænse for, hvor Dansk Folkeparti vil lægge - hvad skal man sige? - påbud om, at man skal have videoovervågning?
Hans Christian Schmidt (V), 2002-01-10:
Og så sender vi det derefter, som der står her: »til den internationale bedømmelse af instituttets angrebsvinkler og relationer til forskningsverdenen« - jf. svaret på spørgsmål nr. 6, som havde det samme emne - »inden der tages endelig stilling til, hvordan instituttets arbejde skal tilrettelægges.
Jonas Dahl (SF), 2016-05-13:
Men man må så sige tilsvarende, at Dansk Folkeparti jo også har bevæget sig endnu længere ud på flanken, hvor man forsøger at komme med sproglige formuleringer om, at jamen det er ikke helt det, man vil, som man gjorde i forhold til det socialdemokratiske beslutningsforslag, B 89, vi behandlede her før det her forslag.
Per Clausen (EL), 2008-04-15:
Jeg kan da ikke i denne sammenhæng forestille mig, at det vil være sådan, at man ville være negative over for forfattere, der ville være omkostningskrævende, forstået på den måde, at de kræver, at der også bliver afsat ressourcer til at beskytte dem mod folk, der vil slå dem ihjel, altså det var lige før, da jeg for lidt siden hørte Dansk Folkepartis ordfører, at jeg fik indtrykket af, at så skulle man undgå dem, der kostede penge, fordi de rigtig blev forfulgt, men kun have dem, der sådan blev lidt forfulgt, fordi så koster det ikke så meget at have dem her i Danmark.
Jytte Wittrock (S), 2003-03-20:
Som hr. Jesper Langballe så fint gjorde rede for, er det jo noget, der sker løbende, og det var faktisk det, jeg mente med, at det er fint nok, at vi bliver stimuleret på den måde. Men det at stimulere sproget er også at stimulere til, at vi har et sprog, som vi behersker så godt, at vi er sikre på, at vi kan kommunikere bedst muligt i en hvilken som helst situation, uden at der opstår konflikt og misforståelser mellem folk.
Mattias Tesfaye (S), 2020-12-21:
Derfor indeholder lovforslaget fremadrettet regulering, og der er også nogle overgangsordninger, der giver os nogle muligheder, men det bliver ikke konkret lovgivning med bagudrettet kraft, som betyder, at den konkrete sag, der har været genstand for så meget diskussion, kommer til at blive omfattet af lovforslaget.
Søren Egge Rasmussen (EL), 2021-03-11:
Samlet set kan vi støtte det her lovforslag, og vi synes, det er relevant i udvalget at få diskuteret det, som SF tager op omkring Forsyningstilsynet og styringen af det, altså hvordan vi bedst håndterer det og sikrer en politisk kontrol – det er et vigtigt aspekt.
Poul Nødgaard (DF), 1998-06-16:
Men nu vil man lægge op til en hel masse finurligheder, som kan åbne mulighed for, at enlige kvinder kan få børn. Jeg synes, børn har krav på en far og en mor, og derfor vil jeg sige, at der ikke kan være nogen tvivl i vort sind: Dette lovforslag bør hele Tinget afvise.